દરમિયાન કેરળમાં બીજો એક ઘટનાક્રમ ડાબેરીઓને સીધી અસર કરે તેવો બન્યો છે. કેરળમાં લાંબા સમયથી જુદા પડેલા એક મુસ્લિમ જૂથના બે ફિરકા ભેગા થાય તેવી શક્યતા ઊભી થઈ છે. સુન્ની મુસ્લિમોનું સંગઠન સમસ્ત કેરળ જમિયત-ઉલ ઉલેમા 1989માં બે જૂથમાં વહેંચાઇ ગયું હતું. 28 વર્ષે હવે તેમાં મનમેળ થાય તેમ લાગે છે. એકતા સ્થાપવા માટેની શરતો નક્કી કરવા બંને જૂથે સમિતિઓ બેસાડી છે તેથી આ વખતે સમાધાનના પ્રયાસો ગંભીર છે એમ મનાય છે. બન્ને જૂથોની એકતા પાછળ સામાજિક કરતાં રાજકીય ગણતરી વધારે છે. ઇન્ડિયન યુનિયન મુસ્લિમ લીગ પાસે વધારે બેઠકો માગવાની ગણતરી છે. બીજી ગણતરી સુન્નીઓમાં પણ વધારે રૂઢિચૂસ્ત એવા કેરળ નદવાત-ઉલ મુજાહિદ્દીનને લીગનો ટેકો મળે છે તે બંધ કરાવવાનો છે. સલાફી તરીકે ઓળખાતા આ રૂઢિચૂસ્ત જૂથના બદલે પોતાનું રાજકીય મહત્ત્વ વધે તેવી ગણતરી બંને જૂથોના નેતાઓની છે.